Forslag til Rådets beslutning om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2002 med henblik på at opnå en bæredygtig ligevægt mellem ressourcerne og udnyttelsen heraf (96/C 259/05) (Tekst af betydning for EØS) KOM(96) 237 endelig udg. - 96/0142(CNS)

(Forelagt af Kommissionen den 3. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved akten vedrørende Østrigs, Finlands og Sveriges tiltrædelse, særlig artikel 11,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Fællesskabets fiskerisektor bør omstruktureres på en sådan måde, at der tages hensyn til de disponible og tilgængelige ressourcer, og de bør derfor under hensyntagen til situationen for de enkelte fiskerier fastsættes mål og detaljerede regler for en omstrukturering af EF-flåden for hver fartøjskategori, der driver fiskeri efter en bestand eller en gruppe af bestande;

på grundlag af konstateringen af en generelt foruroligende situation for de ressourcer, EF-fatøjerne har adgang til, og en bekræftelse af denne konstatering i en af uafhængige eksperter udarbejdet rapport, som Kommissionen forelagde Rådet den 22. april 1996 (2), er Rådet nået til den opfattelse, at det er nødvendigt over en periode, der er tilstrækkelig lang til virkeligt at rette op på denne konstaterede situation, at vedtage præcise retningslinjer for en tilpasning af fiskerikapaciteten og -indsatsen for de forskellige fartøjskategorier i Fællesskabet efter en plan, der tager hensyn til situationen for de enkelte bestande eller grupper af bestande, men ikke forhindrer, at medlemsstaterne kan fiske de kvoter, der faktisk er til rådighed;

det bør erkendes, at situationen er kritisk for visse bestande, samt at det akutte behov for gennemførelse af foranstaltninger for disse bestande medfører, at reduktionen af de til disse bestande svarende fartøjskategoriers kapacitet bør foregå hurtigere i programperiodens første del end i dens sidste del;

ved fastlæggelsen af målene og de detaljerede regler for omstruktureringen bør der tages hensyn til fiskerityperne og fangstmetoderne og disses virkninger for fiskebestandene og havmiljøet, og der bør derfor skelnes skarpt mellem slæberedskaber og faststående redskaber;

fartøjernes motorkraft og tonnage er relevante parametre for fiskerikapaciteten for de flåder, der anvender slæberedskaber eller not, medens disse parametre er mindre relevante for de flåder, der anvender faststående redskaber, og for sidstnævnte redskaber bør der foruden de i nærværende beslutning indeholdte bestemmelser fastsættes bestemmelser om tekniske foranstaltninger med henblik på at mindske den fiskeridødelighed, som disse redskaber forårsager;

for de faststående redskaber er referencesituationen forskellig fra den ene medlemsstat til den anden, og der bør vedtages en ordning, som er tilpasset de særlige forhold i de enkelte medlemsstater;

det et nødvendigt at tage hensyn til den effektivitetsforøgelse i fiskeriet, som alene skyldes de tekniske fremskridt, og om normalt anslås til ca. 2 % om året for hele EF-flåden;

i perioden fra september 1995 til marts 1996 gennemførte Kommissionen 35 konsultationer på regionalt plan og på EF-plan med de brancheorganisationer og lokale myndigheder, der berøres stærkest af udviklingen i fiskeriaktiviteten, og det fremgår af disse omfattende konsultationer, at omstruktureringen af sektoren, uanset hvor nødvendig den er, vil kunne få sociale virkninger i de områder, hvor beskæftigelsen i sektoren er koncentreret, navnlig på kort sigt og for de nyansatte; disse virkninger bør i videst muligt omfang og i videre udstrækning, end EF-bestemmelserne om socioøkonomiske ledsageforanstaltninger giver mulighed for, mindskes ved at lade gennemførelsen af omstruktureringsforanstaltningerne for sektoren strække sig over en vis periode;

i de tilfælde, hvor situationen for bestandene er så kritisk, at den kræver øjeblikkelige løsninger, vil en sådan tidsmæssig udstrækning ikke være hensigtsmæssig;

der bør tages hensyn til de arbejdspladser, der er skabt af sektoren i de fiskeriafhængige områder, og det vil i den forbindelse være berettiget at give kystnært småfiskeri, hvor der anvendes faststående redskaber, en særlig behandling, da denne aktivitet sikrer et stort antal direkte arbejdspladser i forhold til de ret beskedne fiskefangster;

i visse tilfælde, hvor de økonomiske betingelser for bestemte fartøjskategorier og de særlige forhold vedrørende visse fiskeriaktiviteter gør det berettiget, vil de reduktioner af fiskeriindsatsen, som bestandenes situation nødvendiggør, kunne opnås ved en reduktion af de pågældende fartøjskategoriers aktivitetsniveau i stedet for en reduktion af kapaciteten, hvis den pågældende medlemsstat viser, at den er i stand til at indføre og administrere ordninger for fiskeriindsatsen i de enkelte fiskerier;

i henhold til artikel 5, stk. 4, i Rådets forordning (EF) nr. 3699/93 af 21. december 1993 om kriterier og betingelser for EF-strukurinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (3), senest ændret ved forordning (EF) nr. 965/96 (4), har medlemsstaterne forelagt Kommissionen de krævede oplysninger om de flerårige udviklingsprogrammer for fiskerflåden for perioden 1997-1999;

perioden 1997-1999 falder sammen med slutningen af den finansielle programmeringsperiode for sektoren under strukturfondene, og de detaljerede regler om målene for omstruktureringen af sektoren i denne periode bør derfor fastsættes nu i henhold til artikel 5 i forordning (EF) nr. 3699/93;

dette tidsrum svarer imidlertid ikke til en programmeringsperiode, der er tilstrækkelig lang til at sikre en tilstrækkelig omstrukturering af sektoren, og der bør derfor vedtages supplerende foranstaltninger i en anden fase, der omfatter en yderligere periode af mindst samme længde som den første, nærværende beslutning foregriber ikke den EF-finansiering, der som ledsageforanstaltning til omstruktureringen af sektoren måtte blive vedtaget for en periode efter den 31. december 1999;

ved fastsættelsen af målene for reduktionen af flådekapaciteten bør der tages hensyn til de bestræbelser, der allerede er gjort, og det bør sikres, at målene for sådanne programmer gennemføres gradvis og på en afbalanceret måde;

reduktionerne af kapaciteten bør harmoniseres med de mål, der fastsættes for udviklingen af fiskeridødeligheden i forbindelse med de enkelte fiskerier og for de enkelte bestande samt for fiskeriindsatsen inden for de enkelte fiskerier -

VEDTAGET FØLGENDE BESLUTNING:

Artikel 1

1. Kapaciteten for de enkelte fartøjskategorier inden for hver medlemsstats fiskerflåde mindskes for hver bestand eller gruppe af bestande med de procentsatser for reduktion af fiskeriindsatsen og inden for de frister, der er anført i bilaget.

2. Hvis en fartøjskategori fisker efter flere bestande eller grupper af bestande, foretages reduktionen med den højeste procentsats for reduktion af fiskeriindsatsen svarende til den mest følsomme bestand.

3. Opdelingen af den enkelte medlemsstats flåde i fartøjskategorier foretages efter proceduren i artikel 18 i forordning (EØF) nr. 3760/92 på grundlag af de bestande eller grupper af bestande, der er fastlagt i bilaget til nærværende beslutning, idet der tages hensyn til den opdeling i fartøjskategorier, der er fastsat i forbindelse med det tredje flerårige udviklingsprogram.

4. Ved fartøjskategori forstås en homogen gruppe af fartøjer, der driver samme form for fiskeri. En kategori er en kombinationskategori, hvis den består af fartøjer, der skiftevis benytter enten slæberedskaber eller faststående redskaber eller andre former for fiskeredskaber. Klassificeringen af et fartøj som et kombinationsfartøj foretages ud fra de oplysninger, der fremsendes til Kommissionen på grundlag af Kommissionens forordning (EF) nr. 109/94 (5), navnlig bilag I, skema 2.

Artikel 2

I overensstemmelse med de procedurer, der er fastlagt i forbindelse med Kommissionens forordning (EF) nr. 109/94 om Fællesskabets fortegnelse over fiskerfartøjer gælder følgende:

1) For de fartøjskategorier, hvor fartøjerne anvender slæberedskaber og not, udtrykkes kapaciteten i det mindste i tonnage (BT) og i samlet maskineffekt (kW).

2) For de fartøjskategorier, hvor fartøjerne anvender faststående eller mobile passive redskaber, udtrykkes kapaciteten i det mindste i antal fartøjer og tonnage (BT).

3) For de blandede fartøjskategorier, hvor fartøjerne skiftevis anvender slæberedskaber og faststående redskaber, udtrykkes kapaciteten i det mindste i tonnage (BT), samlet maskineffekt (kW) og antal fartøjer.

Artikel 3

Den fartøjskategori i hver medlemsstat, der består af fiskerfartøjer, som har en længde overalt på under 7 m, og som ikke er udstyret til fiskeri med slæberedskaber, er undtaget fra bestemmelserne i artikel 1. Enhver forøgelse af kapaciteten for denne fartøjskategori, udtrykt i tonnage (BT) og i antal fartøjer i overensstemmelse med de oplysninger, der indsamles i henhold til forordning (EF) nr. 109/94, er forbudt i perioden fra 1. januar 1997 til 31. december 2002.

Artikel 4

1. Hver medlemsstat træffer de foranstaltninger, der er nødvendige for at begrænse udviklingen i fiskeriindsatsen, jf. artikel 3, litra f), i forordning (EØF) nr. 3760/92, for de fartøjskategorier, der anvender faststående redskaber, inden for de grænser og frister, der er fastsat i bilaget til nærværende beslutning. De foreslåede foranstaltninger, som skal bevirke, at de krævede kapacitetsreduktioner medfører tilsvarende reduktioner af fiskeriindsatsen, skal forelægges Kommissionen til godkendelse senest den 30. juni 1997.

2. Hver medlemsstat kan efter proceduren i artikel 4 i forordning (EF) nr. 109/94 foreslå et program for begrænsning af fiskeriindsatsen, som omfatter forskriftsmæssige foranstaltninger vedrørende fiskeriaktiviteten, for de fartøjskategorier, der er omhandlet i artikel 2 i nærværende beslutning. Hvis Kommissionen godkender et sådant program, fastsætter den i sin godkendelsesbeslutning, hvorvidt og på hvilke betingelser programmets gennemførelse medfører, at den pågældende medlemsstats forpligtelser til at reducere kapaciteten kan lempes ved beslutninger som omhandlet i artikel 5, stk. 2, i forordning (EF) nr. 3699/93.

Artikel 5

De fartøjskategorier, der er omfattet af internationale organisationers henstillinger vedrørende forvaltning af fiskeressourcer, som er godkendt af Fællesskabet eller medlemsstaterne, og om nødvendigt de fartøjskategorier, der er omfattet af fiskeriaftaler mellem Fællesskabet og tredjelande, fastlægges, og kapaciteten for disse fartøjskategorier justeres af Kommissionen i forbindelse med de beslutninger, den på grundlag af nærværende beslutning træffer i overensstemmelse med de i henstillingerne fastsatte mål og de i aftalerne fastsatte fiskerimuligheder.

Artikel 6

1. Kommissionen sørger for, at de mål og detaljerede regler, der er omhandlet i nærværende beslutning, gennemføres i to faser, hvoraf den første omfatter perioden fra 1. januar 1997 til 31. december 1999, jf. artikel 5 i forordning (EF) nr. 3699/93 vedrørende flerårige udviklingsprogrammer for fiskerflåden. Det er også i denne sammenhæng, at opdelingen i fartøjskategorier og de detaljerede regler for fastsættelsen af målene for de enkelte fartøjskategorier fastlægges på grundlag af de mål, der er fastsat i de tidligere programmer.

2. De mål for reduktion af kapaciteten for de enkelte fartøjskategorier, der fastsættes i overensstemmelse med de procentsatser i bilaget, som gælder for fase I (1997-1999), skal være nået senest den 31. december 1999.

3. De mål for reduktion af kapaciteten for de enkelte fartøjskategorier, der fastsættes i overensstemmelse med de procentsatser i bilaget, der gælder for fase II (2000-2002), skal være nået senest den 31. december 2002. I den forbindelse tilstiller medlemsstaterne senest den 1. januar 1999 Kommissionen de oplysninger, der er foreskrevet i bilag II til forordning (EF) nr. 3699/93, som med henblik herpå tilpasses for perioden 1999-2002.

Den Videnskabelige, Tekniske og Økonomiske Komité for Fiskeri, der er oprettet ved artikel 16 i forordning (EØF) nr. 3760/92, forelægger senest den 1. januar 1999 en rapport om udviklingen i situationen for fiskebestandene og fiskerierne.

På grundlag af disse oplysninger kan Rådet efter proceduren i traktatens artikel 43 ændre de retningslinjer, det har fastsat i forbindelse med nærværende beslutning.

4. Enhver anden beslutning, der er nødvendig for gennemførelsen af nærværende beslutning, vedtages efter proceduren i artikel 18 i forordning (EØF) nr. 3760/92.

Artikel 7

For perioden efter den 31. december 2002 vil de mål og detaljerede regler, der er omhandlet i artikel 11 i forordning (EØF) nr. 3760/92, senest den 30. juni 2002 blive fastsat af Rådet.

Artikel 8

Denne beslutning er rettet til medlemsstaterne.

(1) EFT nr. L 389 af 31. 12. 1992, s. 1.

(2) Rapport fra den gruppe af uafhængige eksperter, der har til opgave at rådgive Europa-Kommissionen om det fjerde flerårige udviklingsprogram (FUP IV).

(3) EFT nr. L 346 af 31. 12. 1993, s. 1.

(4) EFT nr. L 131 af 1. 6. 1996, s. 1.

(5) EFT nr. L 19 af 22. 1. 1994, s. 5, ændret ved Kommissionens forordning (EF) nr. 493/96 af 20. marts 1996 (EFT nr. L 72 af 21. 3. 1996, s. 12).

BILAG

om reduktionssatserne for omstruktureringen af fiskerflåden for perioden fra 1. januar 1997 til 31. december 2002

De procentsatser, der for de enkelte havområder er anført i tabellerne, er en fastsættelse af fiskeriindsatsen for de enkelte bestande eller grupper af bestande og er angivet for fase I (1997-1999), for fase II (2000-2002) og for den samlede periode (1997-2002).

Procentsatserne finder anvendelse på kapacitetslofterne for de enkelte fartøjskategorier pr. 31. december 1996 som fastsat i Kommissionens beslutninger 95/238/EF-95/248/EF af 7. juni 1995 (1), der vedrører det tredje flerårige udviklingsprogram og gælder for perioden 1993-1996. Disse lofter omregnes efter proceduren for ommåling af flåden ved indsamling af oplysninger om den samlede motorkraft og ved en eventuel ændring af flådens opdeling i fartøjskategorier, hvis en sådan måtte være nødvendig for at tage hensyn til retningslinjerne i nærværende bilag.

1. Satser for alle havområder for fartøjskategorier, der anvender faststående redskaber, samt for fartøjskategorier, der ikke er omfattet af tabellerne i punkt 2

>TABELPOSITION>

2. Satser for de enkelte havområder for fartøjskategorier, der anvender slæberedskaber eller not, eller som omfatter kombinationsfartøjer (på grundlag af den områdenummerering, der anvendes af Det Internationale Havundersøgelsesråd (ICES og NAFO)). For de fartøjskategorier, der ikke er knyttet til de bestande, der er anført i nedenstående tabeller, men som er opdelt efter kystregion og efter de enkelte typer demersalt, benthisk og pelagisk fiskeri, industrifiskeri og fiskeri efter dybvandsarter, gælder en generel reduktion af kapaciteten på 12 % i to lige store dele på 6 % for hver fase.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>

TABELPOSITION>

>TABELPOSITION>

(1) EFT nr. L 166 af 15. 7. 1995.